Noodsaaklike Agoa-vergadering Maandag belêPres. Barack Obama en pres. Jacob Zuma by die Uniegebou in Pretoria tydens die Amerikaanse president se besoek aan Suid-Afrika in Junie 2013 (Foto: GCIS) Beamptes van Suid-Afrika en Amerika sal Maandag ŉ noodsaaklike, dringende vergadering hou in ŉ poging om handelskwessies op te los voor Suid-Afrika dalk ŉ gedeelte of sy volle R21 miljard per jaar-ooreenkoms van belastingvrye toegang tot die winsgewende Amerikaanse mark verloor. Indien die kwessies nie voor 30 September opgelos word nie, kan Suid-Afrika geweier word, gedeeltelik of ten volle, om enige voordeel te trek uit sy deelname in die Wet op Groei en Geleenthede in Afrika (Agoa). Agoa sou op 30 September verstryk. Die Amerikaanse kongres het dit onlangs vir 10 jaar verleng, maar het Suid-Afrika uitgesonder en sy volgehoue deelname op voorwaarde gestel dat die land groter toegang bied in sy mark vir Amerikaanse pluimveeprodukte, beesvleis, en varkvleisinvoere. Die Amerikaanse administrasie, wetgewers en die veiligheidsbedryf eis ook dat Suid-Afrika sy voorgestelde wetgewing, wat buitelandse veiligheidsmaatskappye sal verplig om minstens 51% aandele aan Suid-Afrikaners te verkoop, te wysig. Die kongres het ŉ sperdatum van 30 September aan Suid-Afrika gestel. Suid-Afrika het reeds onderneem om konsessies op meeste van dié kwessies te maak, veral in Januarie toe hy ingestem het om minstens 65 000 ton Amerikaanse pluimveeprodukte per jaar in te voer. Amerika glo egter Suid-Afrika skep nuwe hindernisse om oues te vervang. Die land laat nog steeds nie Amerikaanse pluimveeprodukte toe nie, uit kommer oor ŉ uitbreking van voëlgriep in Amerika. Die land het soortgelyke kommer oor beesvleis en varkvleis geopper. Trevor Kincaid, adjunkassistent van Amerikaanse handel, het aan ANA gesê Suid-Afrika staan die risiko om baie belangrike invoerevoordele te verloor onder Agoa, indien die land nie vinnig optree nie. Suid-Afrika het verlede jaar R21 miljard belastingvry onder Agoa na Amerika uitgevoer. Die grootste kategorie is motors ($1.3 miljard); ferromangaan ($183 miljoen); lemoene ($41 miljoen) en wyn ($33 miljoen). Amerika kan ŉ gedeelte of al hierdie spesifieke voordele van Suid-Afrika ontneem. Lees ook: SA sleep voete met Agoa-ooreenkoms